COSTURI ŞI BENEFICII ALE EXTINDERII

UNIUNII EUROPENE - ABORDAREA MACROECONOMICĂ (UNIUNEA ECONOMICĂ ŞI MONETARĂ)

 

1. INTRODUCERE

Euro a intrat în funcţiune la 1 ianuarie 1999, acoperind 11 din cele 15 state membre ale Uniunii Europene: Austria, Belgia, Finlanda, Franţa, Germania, Islanda, Italia, Olanda, Portugalia şi Spania. Celelalte 4 state ale Uniunii (Danemarca, Grecia, Suedia şi Marea Britanie) nu au aderat încă. Danemarca şi Marea Britanie şi-au exercitat dreptul de a rămâne în afara sistemului, în timp ce Grecia nu a îndeplinit criteriile economice de convergenţă. Banca Centrală a Suediei nu a întrunit pe deplin condiţiile de independenţă. Din această cauză, coroana suedeză a rămas în afara mecanismului cursului de schimb al Sistemului Monetar European (SME).

Se apreciază că, în cazul în care aceste 4 state, aflate în acest moment în afara Uniunii Monetare din motive politice, vor decide să participe la aceasta, acţiunea lor va reprezenta un puternic stimulent pentru toate statele din Estul Europei, viitoare membre ale Uniunii Europene. Pe de altă parte, însă, în cazul în care, unele state – de exemplu, Suedia şi Marea Britanie – vor rămâne în afara zonei euro pentru o perioadă îndelungată, şi unele state candidate din Estul Europei ar putea opta să rămână exterioare zonei euro. Această situaţie ar putea crea, pe termen lung, o împărţire a Uniunii Europene în participanţi şi neparticipanţi la Uniunea Monetară, implicând posibile consecinţe adverse pentru alte politici, cum ar fi – de exemplu – Piaţa Unică. Din acest motiv, ar fi avantajoasă asigurarea dobândirii calităţii de membru al zonei euro în cât mai scurt timp de la obţinerea statutului de membru al Uniunii Europene.

Există un număr de mijloace prin care statele candidate pot fi puse în relaţie cu euro înainte de dobândirea statului de membru al Uniunii Europene.

 

1.1. Preaderarea 

 

Monedele statelor candidate pot fi „fixate” la curs, în mod oficial, sau neoficial. Cel mai rigid aranjament ar fi cel al consiliului monetar. Deja 3 state europene au instituit consiliul monetar: coroana estoniană este fixată în raport de marca germană, moneda naţională lituaniană (lita) faţă de dolarul american, iar Bulgaria a introdus sistemul raportării levei la un index internaţional. Totuşi, aceste 3 state nu au fixat monedele naţionale faţă de euro.

În acelaşi timp, euro însuşi poate fi folosit ca o monedă „paralelă”, dat fiind faptul că euro-bancnotele şi monedele vor fi puse în circulaţie după ianuarie 2002. Cantităţi substanţiale de mărci germane şi dolari americani se află în circulaţie în statele central şi est europene, fiind folosite în sistemele de plăţi.

Precum în cazul statelor membre ale Uniunii Monetare, este de aşteptat ca şi în afara zonei euro, sectorul economic să stabilească preţurile atât în moneda naţională, cât şi în euro, şi să accepte această monedă ca instrument de plată. Întreprinderile de pe Piaţa Unică vor adopta sistemul euro pentru preţuri, contabilitate şi control.

 

1.2. Etapa ulterioară aderării

 

Este de aşteptat ca noile state membre să accepte acquis-ul comunitar privind Uniunea Economică şi Monetară (UEM) şi să îşi raporteze monedele naţionale la euro prin ERM2. Benzile fluctuaţiei ar trebui să rămână la actualul nivel de 15%. Sunt, de asemenea, posibile benzi mai înguste (a fost şi cazul guldenului olandez, prin ERM şi a coroanei daneze, prin ERM2).

Este încă în discuţie dacă vor fi necesari 2 ani consecutivi de statut al ERM2 înainte ca noile state membre să dobândească statutul deplin al zonei euro. De exemplu, comisarul responsabil pentru afaceri economice şi financiare din cadrul Comisiei Europene consideră că s-ar impune o astfel de măsură. 

 

2. UEM - PRINCIPII ŞI PERSPECTIVE

 

De la Raportul Delors, din 1988, a fost nevoie de 10 ani de convergenţă şi de pregătiri de ordin tehnic pentru a se asigura punerea în practică cu succes a euro la 1 ianuarie 1999. Proiectul este în derulare, o dată ce monedele şi bancnotele euro vor fi introduse în 2002.

Sistemul Euro (Eurosystem), reprezentând Banca Centrală Europeană (BCE) şi cele 11 bănci naţionale ale statelor membre ale Uniunii Europene participante, trebuie să se centreze pe asigurarea succesului pe termen mediu a noii monede. Credibilitatea acesteia este întemeiată pe mai mulţi factori, cel mai important fiind obligaţia de stabilitate a preţurilor. Alt factor important este reprezentat de garantarea faptului că deciziile politicii monetare sunt independente faţă de presiunile politice.

Tocmai de aceea, prin Tratatul de la Maastricht este prevăzut faptul că BCE şi băncile naţionale participante trebuie să se bucure de un foarte mare grad de independenţă, dacă este posibil chiar mai mult decât al oricăror alte bănci din lume.

Credibilitatea sistemului euro se bazează şi pe gradul de pregătire al guvernelor pentru aplicarea politicilor de disciplină fiscală orientate spre stabilizare şi de înfăptuirea reformelor structurale necesare. Pactul de Stabilitate şi Creştere adoptat de către statele Uniunii Europene furnizează cadrul de bază pentru disciplina financiară şi asigură stimulente guvernelor pentru aplicarea reformelor structurale. 

Pentru asigurarea credibilităţii, este de asemenea important ca strategia băncii centrale pentru îndeplinirea obiectivului primar să fie clară şi ca legătura dintre strategia şi acţiunile băncii centrale respective să fie uşor înţeleasă de către public. Urmărind abordarea transparentă, banca centrală poate îmbunătăţi în mod direct eficienţa politicii monetare. Acest lucru contribuie la realizarea stabilităţii preţurilor cu cele mai scăzute nivele posibile ale dobânzilor.

 

2. 1. Consecinţele monedei unice: perspective pentru viitor

 

Cele mai importante efecte ale monedei unice privesc posibilitatea îmbunătăţirii stabilităţii macroeconomice şi a politicilor promovate. Aceste efecte sunt în mod special importante pentru statele mici ale Uniunii Europene. Mai mult, beneficii importante derivă din factori macroeconomici, precum costuri mai scăzute ale tranzacţiilor, lărgirea şi adâncirea pieţelor financiare, îmbunătăţirea transparenţei preţurilor şi creşterea concurenţei.

Pornind cu factori macroeconomici, Uniunea Monetară face posibilă pentru statele participante întărirea credibilităţii acestora, prin “importarea” credibilităţii acestui sistem în statele participante. 

În acest mod, statele mici pot „împrumuta” credibilitate de la marile state care promovează politici orientate spre stabilitate pe termen mediu. Prin condiţii credibile, pieţele financiare nu se mai află sub presiunea atacurilor speculative ale noilor investitori. Evoluţia preţurilor şi a dobânzilor se stabilizează, iar climatul investiţional este sigur. 

În plan microeconomic, cele mai evidente consecinţe se leagă de costurile de tranzacţionare mai scăzute şi de creşterea transparenţei preţurilor în interiorul graniţelor naţionale. Aceşti factori contribuie la creşterea concurenţei şi la scăderea presiunii asupra preţurilor mai multor produse. 

O consecinţă foarte importantă este aceea că folosirea unei singure monede va da naştere la pieţe financiare mai mari şi mai competitive în zona euro. Până în prezent, gradul ridicat de segmentare al pieţelor financiare interne şi lipsa concurenţei financiare transfrontaliere au implicat un volum relativ scăzut al comerţului, costuri ridicate de tranzacţionare şi încetinirea aplicării unor instrumente financiare noi.

O dată cu introducerea euro, riscul cursului de schimb asupra comerţului pe diferite pieţe naţionale, în zona euro, a dispărut în întregime. Acest lucru a implicat creşterea concurenţei transfrontaliere şi a asigurat un stimulent pentru armonizarea practicilor pieţei. În fapt, comerţul cu cecuri şi cu bonuri de tezaur poate fi considerat deja ca fiind integrat pe scară extinsă. Pieţele pentru titluri de credit (bonds) private sunt încă segmentate, datorită diverselor reglementări din statele membre ale Uniunii Europene, însă ele se vor integra în mod gradual şi vor asigura un stimulent pentru creşterea volumului de titluri private de credit. Acest lucru va contribui la reducerea costurilor de finanţare pentru întreprinderile private şi va asigura oportunităţi mai bune pentru investitori.

Uniunea Monetară asigură stabilitatea cursului de schimb pentru exportatori, importatori şi investitori. Stabilitatea este importantă în special pentru economiile statelor mici şi deschise. În fapt, cele mai multe state europene trebuie considerate mici, în actuala perspectivă globală. Folosirea în mod activ a cursului de schimb drept instrument al politicii economice poate reprezenta o alternativă pentru o ţară cu mari rezerve valutare. Pentru o economie mică, experienţa a arătat că schimbări importante în privinţa cursului de schimb tind să genereze costuri mai ridicate decât beneficii, datorită efectelor dăunătoare ale aşteptărilor şi a nivelurilor mai ridicate ale dobânzilor.

Unele dintre efectele economice ale Uniunii Monetare pot aduce parţial beneficii şi statelor care nu vor adera la aceasta. Totuşi, este important pentru statele nemembre, să evalueze dacă beneficiile păstrării autonomiei politicii monetare depăşesc posibilele riscuri ale rămânerii în exteriorul Uniunii Monetare.

 

2.2. Efectul Uniunii Monetare asupra viitorului Uniunii Europene

 

Evaluarea efectelor Uniunii Monetare trebuie realizată prin clasificarea evoluţiilor pe termen scurt şi, respectiv, pe termen lung. Efectul pe termen scurt al UEM asupra Uniunii Europene depinde de cel de-al treilea stadiu al Uniunii Monetare. În principiu, există trei căi alternative pentru determinarea celei de-a treia etape: prin aplicarea strictă sau imprecisă a criteriilor de convergenţă de la Maastricht ori prin amânarea aplicării celei de a treia etape a EMU.

Prima alternativă este punctul de pornire al deciziei statului membru. Pe baza modelului, a treia etapă a EMU a debutat la începutul anului 1999 între acele state membre care îndeplinesc criteriile de convergenţă, aplicate strict. Ceea ce împiedică realizarea acestui model, este faptul că foarte puţine state membre ale Uniunii Europene îndeplinesc criteriile de convergenţă în sens strict. De fapt, aceste state sunt doar Germania şi Franţa. Trebuie ţinut cont şi de faptul că deciziile statelor membre se bazează pe argumente tactice. O creştere economică scăzută în general poate însemna că doar un număr redus de state sunt eligibile drept membri fondatori. În orice caz, viitorul acestei etape permite posibilitatea separării statelor care formează Uniunea Europeană, pentru participarea la Uniunea Monetară.

O altă interpretare poate fi folosită pentru asigurarea unui număr suficient de membri ai Uniunii Monetare şi pentru participarea statelor de bază. Motive politice pot conduce la aplicarea mai largă a acestor criterii. De exemplu, se consideră că viitorul Uniunii Monetare ar fi problematic în situaţia în care toate statele mediteraneene ar fi excluse de la participarea la această Uniune.

Pe de altă parte, o aplicare îngăduitoare a criteriilor de convergenţă poate slăbi condiţiile macroeconomice ale Uniunii Monetare. Noua monedă, euro, ar avea o credibilitate mai scăzută decât prin modelul de bază, în situaţia în care ar exista o încredere mai redusă în capacitatea statelor membre ale Uniunii Monetare de a pune în aplicare disciplina economică cerută de UEM. În cazul situaţiei adoptării deciziei, este dificil de evaluat cât de departe se poate interpreta convergenţa fără a pune în pericol credibilitatea UEM. Această problemă afectează, de asemenea, credibilitatea politică pe termen lung a statelor membre.

O a treia variantă, amânarea celei de-a treia etape a UEM, ar indica nu numai un eşec al Tratatului de la Maastricht, dar ar sugera faptul că statele Uniunii Europene sunt incapabile de a-şi îndeplini propriile obligaţii. Această situaţie s-ar repercuta, de asemenea, şi asupra altor autorităţi ale Uniunii.

Argumentul amânării este întemeiat pe opinia că temporizarea măsurilor în cadrul celei de-a treia etape este prea timpurie pentru multe state membre, iar amânarea ar permite acordarea timpului necesar pregătirilor practice pentru adoptarea monedei unice. Această variantă se poate dovedi, totuşi, problematică, dată fiind perioada de incertitudine. 

Efectele pe termen lung ale Uniunii Monetare în cadrul Uniunii Europene sunt dificil de estimat. Este vorba de coordonarea diverselor domenii ale politicilor economice, şi a celei fiscale, în special. Dacă apare o astfel de necesitate, este posibil să apară presiuni pentru instituirea unui mecanism de coordonare mai strânsă a procesului decizional al zonelor de politică economică nevizate de UEM. Mai mult decât atât, acest lucru ar putea sprijini aspiraţiile spre un federalism fiscal, cum ar fi acordurile bugetare la nivel comunitar şi redistribuirea veniturilor. Pe de altă parte, o cerinţă necesară pentru asemenea paşi spre cooperarea politică este reprezentată de o voinţă politică unificată.

Demararea şi conţinutul concret al celei de-a treia etape a UEM poate să afecteze, în principiu, statutul politic internaţional al Uniunii Europene, ţinând cont de faptul că euro devine o monedă importantă a sistemului monetar internaţional.

În mod normal, ponderea relativă a Uniunii Europene în cadrul economiei mondiale depinde, de asemenea, de evaluarea pe pieţele monetare a credibilităţii UEM.

Trebuie avute în vedere două aspecte în evaluarea beneficiilor şi a dezavantajelor economice. Astfel, diminuarea riscului cursului de schimb va micşora veniturile băncilor obţinute din tranzacţiile cursului de schimb. Este puţin discutată problema costurilor cauzate de asemenea tranzacţii pentru întreprinderi şi gospodării. De exemplu, un studiu elaborat de Institutul de cercetare al economiei finlandeze (ETLA) indică faptul că economiile anuale ale Finlandei din costurile cursului de schimb al comerţului internaţional s-ar ridica la circa 0,1% din PIB, presupunând că Marea Britanie şi Suedia vor participa la Uniunea Monetară.

Economiile realizate din reducerea costurilor riscului cursului de schimb vor fi şi mai mari. 

Suedia, la rândul ei, a elaborat o estimare similară, care indică faptul că economiile produse de ambele situaţii amintite s-ar ridica la 0,2% din PIB. Beneficiile ar fi mult mai mici în cazul în care Uniunea Monetară nu ar include Marea Britanie şi Suedia, iar acest lucru se datorează marii importanţe a monedelor acestor state pentru economia Finlandei. 

Moneda unică va reduce, de asemenea, costurile de tranziţie ale întreprinderilor şi ale gospodăriilor. Acelaşi institut finlandez estimează că economiile anuale ale costurilor de tranziţie pentru întregul sector al întreprinderilor se vor ridica la 0,5% din PIB, în situaţia unei Uniuni Monetare extinse.

Mai mult, evoluţia pieţei financiare va reduce costurile implicate de tranzacţiile cursului de schimb. În conformitate cu raportul „One Market, One Money” al Comisiei Europene, economiile actuale ale întreprinderilor şi gospodăriilor se ridică la doar 0,1% din PIB.

Moneda unică va genera şi alte beneficii privitoare la creşterea volumului comerţului internaţional. Este de aşteptat ca acest efect să fie chiar mai puternic decât reducerea costurilor tranzacţiilor afacerilor. Totuşi, impactul este mult mai dificil de estimat.

Comparaţia între un regim al cursului de schimb fix şi, respectiv, variabil, au condus la concluzia că impactul nesiguranţei cursului de schimb este foarte redus.

O monedă unică va avea un impact radical diferit în raport cu un curs de schimb fix. Existenţa unor monede diferite acţionează în acelaşi mod ca barierele comerciale, tinzând să împiedice integrarea. Acest lucru face dificilă comparaţia preţurilor la bunuri. Studii recente au concluzionat că existenţa unor cursuri diferite de schimb tinde să crească diferenţele de preţ, asemeni diferenţelor geografice.

Adoptarea unei monede unice va avea acelaşi rezultat ca şi eliminarea altor bariere comerciale, prin creşterea comerţului între statele participante la Uniunea Monetară. Diferit faţă de beneficiile imediate, acest lucru va conduce la economii dinamice şi cumulative, datorită unei diviziuni a muncii mai eficiente. Impactul condiţiilor de operare pentru IMM-uri va fi în mod special puternic.

Moneda unică va face ca piaţa financiară să devină mai eficientă, în special în statele mici. Moneda naţională acţionează în mod curent ca o barieră puternică la intrarea pe piaţă a competitorilor străini din sectorul financiar. Unul din motive poate fi acela că piaţa financiară a unui stat mic tinde să fie inertă, iar pătrunderea pe această piaţă generează costuri însemnate. Diferenţele competitive între pieţele financiare sunt indicate de faptul că marginile între dobânzile împrumuturilor şi cele ale depozitelor în diferitele state ale Uniunii Europene sunt extrem de variate. Este de aşteptat ca ulterior Uniunii Monetare, diferenţele respective să se reducă, în special în sudul Europei.

Vor fi introduse noi instrumente financiare iar costurile lor vor scădea. În plus, ele vor fi disponibile IMM-urilor şi gospodăriilor. Este de aşteptat sporirea investiţiilor bancare. Acordurile de creare a holding-urilor vor deveni accesibile şi se vor putea internaţionaliza. Suplimentar, companiile ineficiente vor fi obligate să se retragă de pe piaţă.

În mod firesc, beneficiile profunde ale asigurării eficienţei, asociată cu Uniunea Monetară, sunt greu predictibile.

Un raport din 1990, elaborat de către Comisia Europeană, evaluează beneficiile Uniunii Monetare pe baza unor date de piaţă variate. Suplimentar scăderii comerţului internaţional bazat pe cursul de schimb şi a costurilor privitoare la obstacolele acestuia, au fost luate în considerare aspectele impactului comerţului internaţional şi al circulaţiei mai rapide a capitalurilor.

Pornind de la presupoziţia că vor adera la Uniunea Monetară toate statele membre ale Comunităţii, raportul Comisiei estimează beneficiile totale ale acestei Uniuni (din economii generate de costuri de tranzacţionare mai scăzute, creşterea comerţului internaţional şi o mai eficientă diviziune a muncii) la circa 0,4% din PIB.

Comisia considera că statele mici cu economii deschise şi cu un sector financiar puţin dezvoltat, vor înregistra beneficii de circa 0,9% din PIB, deci mai mari decât ale statelor mai extinse teritorial. Evaluarea Comisiei consideră că beneficiile unei EMU extinse s-ar ridica la 0,9% din PIB.

Evident, estimările beneficiilor Uniunii Monetare depind într-o foarte mare măsură de numărul statelor participante la aceasta. Un alt punct de vedere exprimat este acela că beneficiile asociate preţurilor, alocărilor de capital şi sporirii investiţiilor directe vor creşte în timp, o dată ce moneda unică va realiza, după cum spuneam, o diviziune mai eficientă a forţei de muncă în plan internaţional. Scăderea dobânzilor reale, asociată cu o funcţionare mai eficientă a pieţei de capital pot implica beneficii economice substanţiale, mai mari decât erau presupuse prin estimările precaute.

 

2.3. Costurile tranziţiei la UEM

 

Perioada de tranziţie va creşte costurile, dat fiind faptul că pregătirea pentru instituirea monedei unice avansează. Băncile şi întreprinderile vor trebui să-şi ajusteze sistemul de plăţi la noua monedă. Folosirea monedei euro şi noile preţuri vor genera o serie de dificultăţi pentru gospodării. Costurile implicate şi modalitatea de minimizare a acestora au fost şi ele estimate. Nevoia anumitor schimbări şi temporizarea punerii lor în practică rămân de actualitate. Costurile vor fi cu atât mai mari cu cât sunt avute în vedere mai multe probleme de rezolvat şi în funcţie de temporizarea acestor schimbări.

Din aceste motive sunt dificil de estimat costurile totale ale tranziţiei la UEM. De exemplu, costurile pentru băncile finlandeze se vor ridica la 0,67 miliarde FIM, întinse pe mai mulţi ani. De asemenea, există costuri şi pentru comerţ şi industrie. Costurile totale ale implementării măsurilor de tranziţie la UEM se cifrează în jurul a 1–2 miliarde FIM pentru Finlanda, cea mai mare parte a lor urmând a fi suportate înainte de anul 2002. Aceeaşi sursă indică faptul că Finlanda ar fi trebuit să aplice măsuri costisitoare, chiar şi în situaţia în care ea nu s-ar fi alăturat UEM, pentru folosirea euro, ţinând cont că această monedă va deveni atât de importantă încât va trebui utilizată în sistemul de plăţi. În cazul în care Finlanda ar fi decis amânarea participării la Uniunea Monetară, ar fi fost necesară instituirea unor operaţiuni care să fi fost aplicate anticipat.

O măsură ce prezintă risc este aceea a implicării în procesul de ajustare a instituţiilor financiare în noul mediu concurenţial. Întreprinderile nou intrate pe piaţă vor trebui să se adapteze noului mediu de afaceri şi funcţiunilor pieţei financiare, însă aceste schimbări au nevoie de timp.

 

2.4. Comparaţia beneficiilor şi a costurilor

 

Comparând costurile tranziţiei la UEM cu beneficiile Uniunii Monetare, trebuie evidenţiat faptul că aceste costuri deja menţionate vor fi făcute doar înainte de aderare sau, în cel mai rău caz, pe o durată de câţiva ani, pe când beneficiile vor fi permanente, la nivel anual, şi vor creşte în timp.

Ţinând cont de faptul că reducerea costurilor de tranzacţionare este doar pentru un an, fără a fi amintite beneficiile indirecte sub forma creşterii volumului comerţului, este evident că beneficiile Uniunii Monetare în planul eficienţei macroeconomice vor depăşi cu mult costurile. Rezultatele nete ale beneficiilor nu trebuie subestimate, în ciuda faptului că cele mai multe costuri se vor materializa înainte de apariţia beneficiilor. Astfel, pe termen lung, beneficiile vor fi considerabile. 

Trebuie reţinut însă faptul că evaluările asupra impactului microeconomic al Uniunii Monetare sunt nesigure. O altă consideraţiune importantă este aceea că, în cazul unor state membre ale Uniunii Europene (spre exemplu Finlanda), beneficiile crescute depind în mod semnificativ de componenţa UEM. Economiile rezultate din costurile de tranzacţionare şi, probabil, din creşterea comerţului internaţional, în situaţia în care partenerii comerciali–cheie decid rămânerea în afara UEM, vor fi mai reduse. Chiar şi în această ultimă situaţie, balanţa beneficii-costuri va fi pozitivă, însă cu rezultate mult diminuate.

 

3. NIVELUL COMUNITAR

 

3.1. Introducere

 

Este general acceptat faptul că pot exista obiecţii în privinţa UEM, pornind de la considerentele economice. Pe de altă parte, decizia privind UEM este în mod esenţial una politică, chiar dacă ea implică şi repercusiuni economice majore.

Se consideră că domeniul economic este strâns legat de cel politic în privinţa UEM, dat fiind faptul că beneficiile derivate din această uniune economică şi monetară nu pot fi avute în vedere fără evaluarea costurilor 

Există aspecte particulare în privinţa introducerii unei noi monede (în cazul nostru, euro) care, în lipsa unei reforme a cursului de schimb, nu se pot soluţiona uşor. Utilitatea unei monede derivă din caracterul general al acceptabilităţii sale. Hiperinflaţia sau schimbările regimurilor naţionale conduc la concluzia că un cadru legal fragil nu reprezintă o condiţie nici necesară, nici suficientă pentru caracterul general al acceptabilităţii monedei, ci reprezintă un verdict dat de către acea societate. Încrederea se bazează pe experienţa evoluţiei cursului de schimb pe termen mediu.

Cu toate acestea, introducerea euro reprezintă un fenomen total nou în cadrul macroeconomic comunitar: o nouă monedă este chemată să înlocuiască monede foarte stabile. Astfel, această nouă monedă nu este parte a unei reforme monetare pentru redarea încrederii într-o monedă existentă. Mai mult decât atât , introducerea unei monede comune pentru mai multe state care aderă la uniunea monetară este practic fără precedent. De aceea, instituirea euro se îndepărtează de experienţa precedentă.

Din experienţa istorică se desprind două elemente caracteristice în privinţa sistemelor economice, în general şi, respectiv, faţă de aranjamentele monetare internaţionale, în particular. Primul aspect relevă faptul că, un sistem aflat în funcţiune poate avea nevoie de reforme; în schimb, abandonarea unui sistem va fi percepută doar ulterior ca fiind favorabilă. Al doilea aspect porneşte de la considerentul că, în vremurile moderne, sistemele generale nu au evoluat gradual, determinate de către forţele pieţei, ci au fost instituite, în mod obişnuit, în urma unor lungi negocieri, prin referendum-uri naţionale. Pe de altă parte, dată fiind diferenţa temporală existentă între negocieri şi adoptare, condiţiile economice se pot schimba în mod fundamental, ceea ce poate atrage inadaptarea acestui sistem la cerinţele economice şi politice.

Acelaşi lucru se poate întâmpla şi cu UEM, care a fost conceput într-un moment în care situaţia din Europa era stabilizată, cu ocazia implementării „Proiectului 1992”, în scopul „Instituirii pieţei interne” (Piaţa Unică Europeană). Acest proiect a avansat destul de lent şi, în acest timp s-a înregistrat o creştere a şomajului. Pe de altă parte, la momentul Tratatului de la Maastricht nu a fost abordată problema extinderii Uniunii către Est pentru atingerea a 25 de state, sau chiar mai multe. Datorită acestei situaţii, pot apărea dificultăţi suplimentare în viitor.

Prin „Proiectul 1992”, data de 1 ianuarie 1993 a fost stabilită drept dată-ţintă pentru UEM, termen care nu a fost considerat obligatoriu de către toate statele membre le Uniunii Europene. Diverse state au adoptat schimbările necesare adoptării UEM (aproape 280 de directive comunitare) cu diverse viteze. Oficialii unor state au accentuat că „Proiectul 1992” reprezintă un proces în derulare şi nu o dată limită (31 decembrie 1992).

 

3.2. Beneficiile consecutive introducerii unei monede unice

 

Cele mai multe state membre ale Uniunii Europene, cu câteva excepţii notabile, şi majoritatea analiştilor se aşteaptă ca beneficiile nete ale UEM şi ale calităţii de membru al acesteia să fie substanţiale. Totuşi, analiştii consideră că statele membre ale Uniunii nu vor adopta UEM fără rezerve, o dată ce dobândirea acestei calităţi atrage şi costuri.

 

3.2.1. Costurile tranzacţiilor

 

Cel mai evident beneficiu al creării uniunii monetare (UM) este considerat a fi eliminarea obligaţiei de convertire a monedelor statelor membre ale Uniunii Europene din una în alta. Această obligaţie de convertire a monedelor naţionale este estimată la circa 1–2% din PIB în fiecare dintre statele membre. O altă estimare, bazată pe calculele Comisiei Europene, indică o valoare mult mai redusă: între 13 şi 20 de miliarde ECU, ceea ce reprezintă circa 0,25–0,5% din PIB.

 

3.2.2. Beneficii ale introducerii unei singure monede

 

Sunt presupuse, în general, incertitudinea existentă asupra cursurilor de schimb–atât în privinţa circulaţiei, cât şi în cea a valabilităţii cursului de schimb–şi riscul asociat care ar atrage un volum mai scăzut al comerţului. Un raport al Comisiei Europene afirmă: „În conformitate cu această ipoteză, fluxurile comerciale bilaterale cu fluctuaţii în creştere în cursurile de schimb bilaterale ar trebui să scadă în raport cu fluxurile bilaterale între statele care au cursuri de schimb stabile”.

Cu toate acestea, se apreciază că nu a fost stabilită o legătură semnificativă între aceste fapte, iar datele privitoare la situaţia statelor membre ale Uniunii Europene nu sunt concludente. Pe termen scurt, fluctuaţiile cursului de schimb au jucat un anumit rol, „însă se pare că rolul acestora pe plan mondial nu a fost semnificativ”.

Există un consens în domeniul literaturii de specialitate că nealinierea cursurilor de schimb (între statele membre ale Uniunii Europene nemaifiind posibil acest lucru) ar avea un impact negativ asupra comerţului. Există o asimetrie a impactului încrederii asupra fluctuaţiilor cursurilor, asupra afacerilor şi a consumatorilor: în general, încrederea industriei a fost afectată cel mai sever în statele care au cursuri de schimb în creştere, în timp ce încrederea consumatorilor este afectată în mod semnificativ în statele în care moneda naţională se depreciază. Pe de altă parte, scăderea competitivităţii unor state importante, membre ale Uniunii Europene, este atribuită creşterii monedei naţionale a acelor state.

Se pun mari speranţe asupra efectelor unei singure monede a Uniunii Europene, asupra sporirii activităţii investiţionale şi asupra unei creşteri economice accelerate. Unii au arătat că variaţia curs de schimb–preţuri conduce la o activitate investiţională mai mare, în timp ce fluctuaţiile preţurilor pot conduce la creşterea profiturilor, comparativ cu situaţia stabilităţii preţurilor.

Introducerea unei monede unice va conduce la creşterea transparenţei cursului de schimb în cadrul Uniunii Europene.

 

3.2.3. Stabilitatea preţurilor

 

Stabilitatea preţurilor reprezintă scopul prin excelenţă al Tratatului de la Maastricht şi o precondiţie pentru aderarea la UEM. Ea poate fi garantată mai bine în cadrul uniunii economice şi monetare, decât în afara acesteia. A fost invocat şi un alt argument: inflaţia determină ca procesul de ajustare într-o perioadă de creştere încetinită să fie mai puţin costisitor, prin faptul că ea determină scăderea şomajului.

Stabilitatea preţurilor este facilitată de către stabilitatea cursului de schimb. Estimări recente bazate pe modelul macroeconomic elaborat de către Comisia Europeană proiectează mai curând un impact semnificativ din partea fluctuaţiilor cursului de schimb, indiferent de creşterea ori de scăderea acestuia. În timpul anului următor creşterii cursului de schimb, un stat se poate aştepta la scăderea inflaţiei cu 0,5–1%. În Italia, de exemplu, care a înregistrat o scădere a valorii monedei naţionale, preţurile au crescut cu 1–1,5% în 1996, faţă de anul precedent. Impactul nivelului preţurilor în anul următor depinde în mod esenţial de politica economică aplicată şi de măsura în care este posibilă prevenirea creşterii iniţiale a preţurilor din spirala inflaţionistă preţuri-salarii. Astfel, statele trebuie să rezolve două probleme: şomajul şi inflaţia.

 

3.2.4. Reduceri ale dobânzilor

 

Chiar anticiparea aderării la UEM a generat o schimbare remarcabilă în structura dobânzilor. Într-un mediu stabil şi prin micşorarea diferenţelor regionale pe care Uniunea Economică şi Monetară este pe cale de a le produce printr-o politică monetară unificată pentru întreaga regiune, va fi păstrat avantajul nivelului dobânzilor. Acest lucru în sine va reduce sarcina dobânzilor la datoria publică şi va servi ca un stimulent pentru investiţiile în sectorul privat.

 

3.2.5. Preocuparea comună pentru scopurile economice

 

În general se accentuează nivelul ridicat al costurilor privitoare la pierderea suveranităţii politicilor economice. Pe de altă parte însă, s-a argumentat că un grup de state îşi pot coordona mai bine politicile economice, decât dacă ele le-ar promova fiecare individual. 

O astfel de decizie (de a participa sau nu la UEM) este una politică, întemeiată şi pe efortul reducerii deficitelor bugetare la nivele durabile.

Apoi, mai există costurile semnificative ale accelerării convergenţei cu criteriile de la Maastricht.

 

3.2.6. Redistribuirea beneficiilor prin EMU 

 

Statele industriale par a fi suficient de convergente, încât consideră uniunea monetară realizabilă. S-a arătat că celelalte state pot beneficia mai mult decât cele industrializate de pe urma UEM, ţinând cont de costuri de tranzacţionare mai scăzute, de riscuri mai mici şi de o mai mare stabilitate a preţurilor. Tratatul de la Roma prevedea ca obiectiv al Comunităţii Economice Europene reducerea diferenţelor regionale între statele membre ale Comunităţii; aceste consecinţe aşteptate pot întări voinţa politică a suporterilor UEM.

Ţinând cont de redistribuirea câştigurilor prin uniunea monetară, nu este surprinzător faptul că statele periferice doresc să participe la ea de la început. Aceste state au motive economice raţionale, pentru aderarea la UEM din cel mai timpuriu moment posibil.

 

3.3. Costurile neparticipării la UEM

 

Datorită intenţiei politice exprimate de atât de multe state–practic toţi cei 15 membri ai Uniunii Europene–de a participa la UEM de la data de început a instituirii ei, neparticiparea la această uniune devine costisitoare. Sunt vizate aici în special statele mai puţin dezvoltate care nu vor avea sau vor pierde credibilitatea valorilor economice ale Uniunii Monetare–inflaţie scăzută, deficite şi datoria publică diminuate, sporind astfel riscurile stabilităţii monedelor proprii. Nivelurile ridicate ale dobânzilor în statele neparticipante se vor traduce în riscuri noi, ridicate, ceea ce va face ca realizarea sau menţinerea datoriei publice şi a deficitului bugetar în limitele celor stabilite prin UM să devină şi mai dificilă.

Pe lângă costurile pierderii suveranităţii, trebuie avute în vedere şi beneficiile acestei renunţări. Astfel, acţiunile şi politicile implicate de către UEM (criteriile de la Maastricht) au în vedere eforturile de reducere a deficitelor bugetare la nivele durabile. Alte obiective se regăsesc în combaterea şomajului şi în reducerea raportării condiţiilor economice la dolarul american (ceea ce a reprezentat un element major, dacă nu cel mai important, al deciziei Comunităţii Europene de creare a Sistemului Monetar European în 1979).

 

3.4. Costurile aderării la UEM

 

Beneficiile adoptării UEM nu pot fi discutate fără a fi luate în considerare şi costurile acestei decizii. Pe de altă parte, costurile adoptării UEM nu trebuie separate în costuri pentru tranziţia de la actualul sistem la uniunea respectivă şi în costuri ale UEM în sine.

 

3.4.1. Pierderea veniturilor din cursul de schimb în sectorul financiar

 

Probabil cea mai puţin semnificativă pierdere este aceea a veniturilor rezultate din convertirea monedei naţionale în alte monede, venituri înregistrate de către sectorul bancar. Acestea sunt estimate la 5% din veniturile sale. Sectorul cursului de schimb va genera totuşi beneficii din convertirea euro în altă monedă, probabil chiar în monede ale unora din statele membre ale Uniunii Europene.

 

3.4.2. Pierderea suveranităţii

 

Atât din punct de vedere politic, dar şi economic, cel mai semnificativ şi probabil cel mai evident cost al adoptării UEM este pierderea suveranităţii politice şi aceea a politicii monetare ca un instrument al managementului cererii. În general, moneda naţională este identificată nu numai cu naţiunea, dar şi cu posibilitatea conducerii politicii economice interne în conformitate cu opţiunile cetăţenilor statului în care circulă respectiva monedă. De aceea, nu este surprinzător faptul că Germania, de exemplu, va renunţa cu greu la moneda proprie (marca germană), cunoscută drept o monedă puternică.

Poate părea ciudat faptul că pierderea autonomiei, în special în domeniul managementului cererii prin politica monetară, survine exact la momentul la care băncile centrale naţionale trebuie să devină independente prin îndeplinirea unuia dintre criteriile de la Maastricht.

Nu este sigur dacă băncile centrale, cu excepţia Băncii Centrale a Germaniei (Deutsche Bundesbank) vor opera o reducere substanţială a autonomiei lor. O dată cu eliminarea controlului asupra mişcărilor de capital, una din condiţiile primei etape a UEM, statele şi-au văzut independenţa monetară redusă în relaţiile internaţionale.

Celălalt argument în favoarea autonomiei politicii monetare, schimbarea raportului inflaţie-şomaj, pare a acţiona mult mai puţin important decât s-a crezut în trecut.

Uniunea Monetară, care reprezintă o etapă majoră a abolirii autonomiei politicii monetare naţionale, stabileşte un număr de cerinţe importante privitoare la deficitele bugetare şi la datoria publică a statelor respective. Unele măsuri de corectare trebuie întreprinse necondiţionat, o dată ce deficitele şi datoria nu au fost stabilizate.

 

3.4.3. Pierderea gradului de libertate

 

În strânsă relaţie cu componentele politice şi economice ale pierderii suveranităţii şi autonomiei instituţiilor statului se află pierderea economică a gradului de libertate al instrumentului politicii de ajustare–modificare a cursului de schimb. Acest lucru devine mai important decât flexibilitatea salariilor reale sau, respectiv, aceea a mobilităţii forţei de muncă. Acestea determină dacă statele membre ale Uniunii Europene formează zona optimă a cursului de schimb (OCA–Optimum Currency Area). În absenţa mobilităţii forţei de muncă sau a flexibilităţii salariale, un factor suplimentar va juca un rol negativ: procesul bugetar va necesita transferuri fiscale.

Prin cele trei aspecte (mobilitatea forţei de muncă, flexibilitatea salariilor reale şi transferurile fiscale), statele Uniunii Europene sa află în urma Satelor Unite, apreciind că problema şomajului este insolvabilă. Începând cu anii '80, nivelul şomajului european l-a depăşit pe cel înregistrat în S.U.A.. Mai mult, la sfârşitul respectivului deceniu, şomajul european era dublu faţă de cel american.

Şomajul contribuie la dilema fiscală. Pentru ca transferurile fiscale să fie eficiente, deciziile bugetare trebuie să fie luate la nivel central, iar resursele bugetare disponibile pentru transferuri trebuie să fie calculate în funcţie de necesităţi.

Kaufmann opinează că, în pofida creşterii gradului de deschidere a statelor Uniunii Europene, nu se poate considera că acestea formează o zonă optimă a cursului de schimb. El mai consideră că o astfel de zonă poate deveni improbabilă în perspectiva extinderii Uniunii către Est. Această abordare este cea pesimistă din punct de vedere economic, ignorând diferenţele culturale majore şi barierele lingvistice care militează împotriva zonei optime a cursului de schimb în Uniunea Europeană.

 

3.4.4. Pierderea veniturilor publice din dreptul de emisiune monetară

 

Pe lângă considerentele de securitate implicate, prerogativa naţională a emisiunii monetare are în vedere şi importanţa generării unor surse de venituri publice din această activitate. Problema dreptului de emisiune monetară poate fi considerată ca fiind un aspect particular al pierderii suveranităţii. Importanţa acestui drept variază în funcţie de statul în cauză. Pentru state cu o mare stabilitate a preţurilor, importanţa dreptului de emisiune monetară este redusă. Nu trebuie, de asemenea, pierdut din vedere faptul că, pentru unele state membre ale UE, pierderea independenţei monetare şi importanţa scăzută a emisiunii monetare datează de la crearea mecanismului de schimb prin Sistemul Monetar European (SME). Chiar mai mult decât atât, aceste evenimente au avut loc o dată cu încheierea acordurilor europene.

Situaţia este diferită pentru statele care înregistrează un nivel scăzut al colectării taxelor şi impozitelor şi o importantă economie subterană. Aceste state se bazează, în general, pe emisiunea monetară pentru a finanţa o parte importantă a cheltuielilor bugetare. Cu toate acestea, importanţa veniturilor bugetare din emisiunea monetară a scăzut în cele mai multe state în ultimii ani.

Criteriile de la Maastricht au indus un impuls suplimentar, cerând un nivel scăzut al inflaţiei şi stabilirea unor limite ale datoriei şi ale deficitelor; pe de altă parte, există dorinţa celor mai multe state ale Uniunii Europene de a adera la UEM de la începutul instituirii sale. Aceste elemente au redus nivelurile inflaţiei şi au întărit cadrul fiscal în toate statele membre.

O altă evoluţie înregistrată a fost aceea a reducerii dependenţei de emisiunea monetară, ca urmare a unui criteriu de la Maastricht: acela al independenţei băncii centrale. Cerinţa stabilită prin Tratatul de la Maastricht, este aceea de a garanta îndeplinirea obligaţiei de stabilitate a preţurilor. Totuşi, se pot ivi probleme în unele state. Astfel, un stat precum Italia, cu o mare proporţie a datoriei din PIB a fost forţat la o consolidare drastică a politicii sale fiscale şi la o reducere a cheltuielilor publice, ţinând cont de riscurile care planează asupra coeziunii statului italian. 

 

3.4.5. Relaţiile între dimensiunea economiei, interdependenţă, tipul şocurilor şi costul dobândirii calităţii de membru al uniunilor economice

 

În general, este recunoscută o relaţie inversă între dimensiunea unui stat şi deschiderea lui, precum şi între deschiderea sa şi costurile integrării economice internaţionale. De exemplu, primele state care au îndeplinit criteriile de la Maastricht au fost Luxemburg, Irlanda şi Danemarca.

Este discutată, de asemenea, importanţa caracteristicilor şocurilor la care sunt expuse economiile. Dacă aceste şocuri sunt asimetrice, având un impact inegal asupra statelor Uniunii, atunci este de dorit libertatea politicii economice. Modificările cursului de schimb, care nu mai sunt posibile o dată ce un stat a aderat la Uniunea Monetară, pot fi benefice în aceste condiţii. În cazul şocurilor simetrice, modificarea cursului de schimb nu este o soluţie, iar prin aceasta se reduc din costurile pierderii instrumentului de politică monetară.

 

3.5. Anumite considerente privitoare la criteriile de la Maastricht

Raţiunea insistenţei asupra convergenţei înainte de aderarea la UEM

 

Există două curente divergente de gândire economică în legătură cu introducerea convergenţei înainte de aderarea la UEM. Primul dintre ele–abordarea „economistă”, germană–solicită obţinerea convergenţei înainte de ţintirea inflaţiei. Strategia „monetaristă”, de sorginte franceză, este al doilea curent–el implică stabilitatea cursului de schimb.

Convergenţa indicatorilor economici fundamentali–şomaj, inflaţie şi nivelul creşterii economice, deficitele bugetare, balanţa externă–trebuie să se producă iniţial pentru a asigura succesul managementului şi stabilităţii cursului de schimb. Stabilitatea cursului de schimb trebuie să fie anterioară, în cazul în care acesta nu este fix, pentru a garanta convergenţa prin forţarea politicilor economice interne să ajusteze stabilitatea cursului de schimb. 

În perioada anterioară creării Sistemului Monetar European (EMS) şi a Mecanismului Cursului de Schimb (ERM), monetariştii au avut o mare influenţă. Banca Centrală a Germaniei a susţinut, însă, punctul de vedere contrar. Rezervele Băncii Centrale a Germaniei s-au materializat, dat fiind faptul că obiectivul EMS, acela al creării unei „zone de stabilitate monetară” nu s-a materializat întru totul. După cum era de prevăzut, lipsa convergenţei a obligat EMS să angajeze frecvente realinieri unilaterale şi multilaterale, care ulterior au devenit mai puţin frecvente. O mai mare stabilitate a provenit din ERM, când statele cu inflaţie stabilizată au decis să abandoneze opţiunea „cursului de schimb fluctuant” şi să adopte cealaltă opţiune, a Băncii Centrale a Germaniei, „cursul de schimb stabil”. Cealaltă îngrijorare a Bundesbank, aceea că EMS ar putea conduce la o inflaţie ridicată, nu s-a materializat.

S-a afirmat că unificarea economică, monetară şi socială a Germaniei, prin eforturile de convergenţă între Estul şi Vestul acesteia, a orientat această ţară spre opţiunea monetaristă. Totuşi, se consideră că această interpretare este greşită. Dimpotrivă: experienţa negativă din unificarea monetară a Germaniei, fără o convergenţă iniţială şi un curs de schimb foarte favorabil pentru Germania de Est, explică accentul pus asupra convergenţei anterioare aderării la UEM. Fostul preşedinte al Bundesbank, Varl Otto Poehl, a avertizat în mod explicit că greşeala produsă prin unificarea monetară a Germaniei nu trebuie repetată la nivelul Uniunii Europene.

Experienţele anterioare (sistemul Bretton-Woods, acordurile europene de îngustare a marginilor cursurilor de schimb, performanţele EMS înregistrate în primii 5 ani de activitate şi unificarea Germaniei) au dovedit viabilitatea modelului „economist”. Acest lucru explică insistenţa Bundesbank pentru negocierea prevederilor Tratatului de la Maastricht: criteriul stringent de îndeplinit înainte de aderarea la EMU şi precauţia reducerii atenţiei acordate ulterior aderării la această uniune.

 

 

 

 

 

3.6. Criteriile de convergenţă prin Tratatul de la Maastricht

 

Uniunea Monetară se bazează în mod esenţial pe Raportul Comisiei Delors din 1989 vizând uniunea monetară. Raportul dezvoltă o abordare în trei etape spre uniunea monetară (asemeni Raportului Comitetului Werner din 1970). La data publicării Raportului Delors nu au fost stabilite termene pentru îndeplinirea etapelor respective.

În timpul acestor trei etape, statele care devin eventual membre ale UEM trebuie să aplice politici care să garanteze convergenţa şi pregătirea pentru aderare.

 

3.6.1. Criteriul inflaţiei

 

Cea mai mare importanţă o are criteriul inflaţionist–care cere ca potenţialul membru al UEM să nu depăşească o rată a inflaţiei mai mare cu 1,5% din cea a statelor celor mai performante. Stabilitatea preţurilor este percepută drept o precondiţie esenţială pentru o ocupare profesională care să genereze creşterea şi care să constituie un criteriu pentru aderarea la UEM. La data de 30 noiembrie 1996, doar trei state îndeplineau acest criteriu pentru 1997: Italia, Spania şi Grecia.

După convenirea ţintei nivelului inflaţiei, mai rămâne o sarcină: aceea a definirii şi armonizării preţurilor (price gauges) din Uniunea Europeană. Aceasta nu este fără probleme: Eurostat a încercat să rezolve problema prin publicarea unor date semi-armonizate care exclud toate datele controversate. Foarte posibil ca indexul să fie realizat după instituirea UEM.

 

3.6.2. Convergenţa dobânzilor

 

Dobânzile pe termen lung, presupuse a reflecta condiţiile subliniate, reprezintă un alt criteriu de la Maastricht; ele nu trebuie să depăşească cu mai mult de 2% nivelul dobânzilor celor mai bine cotate 3 state.

Presupoziţia este aceea că dobânzile sunt în strânsă legătură cu inflaţia şi astfel statele cu nivelul cel mai scăzut al inflaţiei vor fi şi cele cu dobânzile cele mai scăzute, iar convergenţa acestora din urmă trebuie să confirme credibilitatea politicii monetare. Ratele dobânzilor trebuie să conveargă cu îngustarea marginilor între statele membre ale ERM şi Germania. În special diferenţele existente între Germania şi Franţa în privinţa împrumuturilor guvernamentale s-au atenuat, pentru prima dată de la începutul anilor '70.

Pe de altă parte, nivelul dobânzilor la creditele pe termen lung au rămas relativ ridicate în statele ale căror cursuri de schimb s-au depreciat în raport cu moneda germană, sugerând faptul că nu a fost pe deplin stabilită credibilitatea politicii macroeconomice.

De când dobânzile şi inflaţia sunt legate şi joacă un rol central, se pune problema politicii monetare şi a stabilităţii preţurilor. De aceea, apare întrebarea dacă Banca Centrală Europeană trebuie să se ghideze după modelul Bundesbank în ţinta monetară. Sau dacă BCE trebuie să adopte o ţintă a inflaţiei în locul unei ţinte a creşterii monetare. Problema este apreciată ca fiind fundamental tehnică, iar soluţia nu este facilă.

Soluţia ţintei instituite pentru politica monetară depinde de controlul exercitat asupra ei de către Banca Centrală şi de relaţia strânsă cu indicatorii economici pe care intenţionează să îi influenţeze.

Din păcate, legăturile existente în trecut pot înceta să funcţioneze datorită evoluţiei pieţei financiare sau schimbărilor legale şi instituţionale, interne şi internaţionale. De asemenea, mecanismul de control nu este întotdeauna atât de direct şi de stabil cât ar trebui să fie pentru banca centrală a cărei politică este orientată spre stabilitatea preţurilor şi transparenţă.

Mai mult decât atât, chiar dacă relaţia existentă între masa monetară şi cerere a rămas stabilă în Germania, şi chiar dacă Bundesbank a fost capabilă să atingă cu succes ţinta creşterii monetare, aceste lucruri nu pot constitui un argument că experienţa Germaniei poate şi trebuie aplicată de către BCE pentru UEM. În plus, nu există nici o asigurare că reprezentanţii naţionali de la BCE vor fi la fel de precauţi precum Bundesbank, chiar cu schimbările de la Maastricht în privinţa stabilităţii preţurilor, înţeles ca obiectiv fundamental.

 

 

 

 

 

3.6.3. Ponderea datoriei publice în PIB

 

Dintre criteriile de la Maastricht, cele mai dificil de îndeplinit şi care cauzează cele mai mari probleme în privinţa deciziilor de adoptat sunt criteriile fiscale. În conformitate cu criteriile de la Maastricht, datoria publică brută nu trebuie să depăşească 60% din PIB, în timp ce deficitul bugetar trebuie să fie cu 3% din PIB. Aceste două criterii evidenţiază capacitatea unui stat de a deveni sau nu membru al UEM.

Criteriile deficitului şi datoriei publice rămân foarte problematice. O critică foarte importantă care a fost adusă acestor criterii a fost aceea că deficitul ar fi trebuit relaţionat cu activitatea investiţională a guvernului, în loc de PIB.

Pe de altă parte, rata ridicată a şomajului în cadrul Uniunii Europene contribuie în mod semnificativ la dilema fiscală: creşterea deficitului prin plata şomerilor şi reducerea veniturilor din impozite şi taxe.

Un aspect pozitiv este acela al creşterii aşteptărilor că limitele datoriei şi deficitelor vor avea un efect pozitiv, sporind activitatea economică a sectorului privat, generând venituri bugetare din impozite şi taxe, reducând dobânzile şi, astfel, ajutând nu numai la reducerea datoriei publice, dar şi la menţinerea unor nivele scăzute ale acesteia în viitor. Dar această situaţie s-ar produce doar pe termen lung. O soluţie pe termen scurt a problemei şomajului pare să nu fi fost avansată.

 

3.6.4. Criteriul cursului de schimb

 

Cursul de schimb al valutelor potenţialilor membri ai UEM trebuie să rămână în spectrul normal pe doi ani consecutivi anterior dobândirii acestei calităţi. În special, el nu trebuie să se devalorizeze în raport cu valutele altor membri ai ERM, asigurându-se stabilitatea acestui curs. Dacă acesta rămâne stabil în perioada respectivă, acest lucru constituie o dovadă a faptului că economia converge suficient. La momentul negocierilor de la Maastricht, cursul de schimb era admis să fluctueze între +/- 2,25% din paritatea sa.

 

3.7. Opiniile Bundesbank privitoare la criteriile de convergenţă în Uniunea Europeană în a treia etapă a UEM

 

Începutul celei de a treia etape a UEM (la 1 ianuarie 1999) are implicaţii semnificative în plan economic şi politic. Introducerea monedei unice are ca efect eliminarea riscului cursului de schimb între statele participante, asigurarea predictibilităţii mediului de afaceri şi costuri mai scăzute ale tranzacţiilor. 

Sporirea aşteptată a creşterii concurenţei ar trebui să îmbunătăţească folosirea factorilor de producţie şi să sporească eficienţa pieţelor financiare. Rezultatele pe termen lung sunt următoarele: creşterea, potenţiala inovaţie şi oportunităţi de ocupare profesională. 

Consiliul Băncii Centrale a Germaniei a formulat o serie de consideraţiuni (6 septembrie 1996):

· „economiile participante sunt legate inextricabil una de cealaltă în domeniul monetar. Implicaţiile acestui fapt–în special privitor la valoarea monedelor naţionale–vor depinde în mod esenţial de politica economică şi, mai ales, de cea fiscală, de managementul şi de ocuparea profesională în toate statele membre. Acestea vor trebui să îndeplinească pe deplin cerinţele unei Uniuni Economice şi Monetare”.

Suplimentar acestei declaraţii de principiu privind importanţa Uniunii Monetare şi a implicaţiilor acesteia, declaraţia nu accentuează doar importanţa instituţională a unei politici monetare unice, dar şi pe cea a convergenţei inflaţioniste înainte de stadiul final al Uniunii Monetare.

Toate statele membre participante la Uniunea Monetară trebuie să fi participat anterior, pentru o perioadă de timp suficient de îndelungată, fără acorduri speciale, la mecanismul cursului de schimb al EMS şi trebuie să fi eliminat orice fel de restricţii în privinţa circulaţiei capitalurilor.

 

4. POZIŢIA DANEMARCEI PRIVIND UEM

 

4.1. Prezentarea costurilor şi beneficiilor aderării la UEM 

Pe data de 28 septembrie 2000, danezii s-au pronunţat, prin referendum, împotriva aderării ţării lor la UEM. Prin urmare, acest stat a decis să nu adere la cea de a treia etapă a Uniunii Economice şi Monetare. Implicaţiile depline ale acestui vot, economic şi politic, nu sunt încă pe deplin evaluate.

Importanţa poziţiei celor 4 state membre ale Uniunii Europene, care nu au aderat încă la UEM, printre care se află şi Danemarca, rezidă în impresia pe care a creat-o, a unei Uniuni cu „două viteze”. Această poziţie poate genera precauţia statelor membre cu privire la temporizarea extinderii Uniunii Europene. 

Au fost formulate o mulţime de argumente pro şi contra aderării Danemarcei la UEM, pe care le vom prezenta în cele ce urmează:

A fost sugerat că aderarea Danemarcei la UEM va avea un impact pozitiv asupra cererii străine de instrumente de credit daneze, dar acest lucru va expune instrumentele financiare ale acestui stat unei concurenţe mult mai mari, în special pe piaţa instrumentelor publice de credit. 

Pe de altă parte, ministrul danez al afacerilor externe, Niels Helueg Petersen, saluta, în noiembrie 1999, introducerea cu succes a monedei europene, euro: 

„O monedă unică puternică pentru Europa va dinamiza piaţa unică, va aduce beneficii comerciale şi va proteja Europa de crizele financiare internaţionale şi de speculaţii. Este nevoie de timp, înainte de a aprecia deplinul potenţial al euro. Având a treia monedă globală puternică, pe lângă dolar şi yen, ea va ajuta la stabilizarea economiei mondiale. Acest lucru va implica beneficii pentru toate economiile şi va permite statelor mai mici să aibă un cuvânt de spus în politica monetară internaţională”. 

Aceeaşi declaraţie cuprindea şi aprecierea că euro constituie un scut împotriva presiunii economice globale.

În domeniul politicii cursului de schimb, Danemarca–spre deosebire de Marea Britanie şi de Suedia, (care, la rândul lor, nu au aderat la ce de-a treia etapă a EMU)–a menţinut un curs de schimb fix al coroanei daneze faţă de marca germană şi faţă de alte monede, începând din 1982. Din această cauză, Banca Centrală a Danemarcei are un grad foarte redus de libertate pentru aplicarea unei politici monetare. Ca o consecinţă, argumente precum „salvarea coroanei daneze” au o rezonanţă mult mai redusă în această ţară, mai mult decât s-ar putea închipui.

Ministerul Afacerilor Economice al Danemarcei a publicat, pe data de 30 martie 1998, un raport intitulat „Danemarca şi euro”. Potrivit acestuia, principalele consecinţe ale neparticipării respectivului stat la euro sunt următoarele:

- este de aşteptat ca euro să devină o monedă puternică. Acest euro şi întinderea teritorială a zonei euro atinge statutul de monedă internaţională, comparabil cu dolarul şi cu yenul, pentru euro. Mai mult, este de aşteptat ca piaţa unică de capital pentru euro să fie capabilă în timp să concureze, ca dimensiuni, eficacitate şi importanţă internaţională, cu piaţa de capital a Statelor Unite.

- euro va elimina barierele suplimentare puse comerţului liber, precum nesiguranţele legate de cursul de schimb şi costurile de tranzacţionare între statele membre ale zonei euro. Mai mult, euro va creşte transparenţa preţurilor pe pieţe. Acest lucru va stimula concurenţa între întreprinderi, inclusiv pentru acelea din sectorul financiar şi va implica scăderea preţurilor, aducând astfel beneficii consumatorilor.

- întreprinderile daneze vor obţine beneficii din aplicarea euro, deşi toate aceste beneficii vor fi, în general, mai reduse decât în statele participante la zona euro. Moneda europeană va influenţa strategiile întreprinderilor în privinţa vânzărilor, marketingului, preţurilor, diversificării producţiei şi localizarea geografică a investiţiilor.

- întreprinderile daneze vor trebui să se adapteze schimbărilor privitoare la stabilirea preţurilor în euro, a materiilor prime şi a mărfurilor direcţionate către zona euro şi vânzărilor prin Internet. Totuşi, costurile adaptării la aceste realităţi nu trebuie exagerat, având în vedere considerentele de afaceri ce vor determina întinderea acestor măsuri. Consecinţele pentru importuri şi exporturi, la nivelul întreprinderilor, vor fi, oricum, semnificativ mai mici decât ale întreprinderilor ce operează doar la nivel intern (în Danemarca).

- consumatorii nu vor fi influenţaţi atât de direct precum întreprinderile. Un mai mare grad de concurenţă în cadrul Pieţei Unice va atrage scăderea preţurilor şi va creşte prosperitatea consumatorilor.

- trebuie aşteptate anumite diferenţe între nivelurilor dobânzilor între Danemarca şi zona euro, dobânzile daneze fiind proiectate a fi mai ridicate decât celelalte. Acest lucru va influenţa costurile finanţării interne pentru întreprinderi şi consumatori. Oricum, în starea actuală a pieţelor financiare, sunt de aşteptat doar diferenţe reduse între nivelurile dobânzilor. 

- chiar dacă Danemarca participă în oricare alte forme de cooperare economică în cadrul Uniunii Europene, impactul asupra acestui stat se poate diminua o dată cu introducerea euro şi cu politica unică monetară şi a cursului de schimb.

- anumite schimbări ale legislaţiei daneze sunt necesare înainte de ianuarie 1999. Suplimentar, este necesară luarea în calcul a situaţiei dacă întreprinderilor daneze ar trebui să li se acorde dreptul de a ţine contabilitatea şi registrele proprii în euro.

La rândul său, Planul economic pe termen mediu al guvernului danez, intitulat „Danemarca 2005”, cuprinde politici economice mai ambiţioase decât în majoritatea statelor membre ale Uniunii Europene. Motivele acestor măsuri se regăsesc în nevoia unei mai mari libertăţi de manevră în politica fiscală şi într-o politică credibilă a cursului de schimb fix.

Acelaşi raport al Ministerului Afacerilor Economice danez a prezentat şi posibilele consecinţe ale refuzului participării acestui stat la moneda unică:

- pe rând, statele din zona euro vor avea o singură politică monetară şi o politică unică a cursului de schimb, statele neparticipante (printre care se numără şi Danemarca), îşi vor păstra în mod formal, competenţele existente în domeniile politicilor monetară şi a cursului de schimb.

- politica daneză a cursului de schimb va avea în euro viitoarea ancoră a cursului, în locul mărcii germane. Acest stat va participa la Al doilea Mecanism al cursului de schimb (Exchange Rate Mechanism–ERM2).

- politica economică daneză trebuie să fie mai ambiţioasă decât cea similară a statelor din zona euro, pentru a asigura loc de acţiune pentru politica fiscală şi pentru asigurarea credibilităţii politicii cursului de schimb fix.

- continuând diferenţele existente între nivelurile dobânzilor reale, acestea se aşteaptă să fie uşor mai ridicate în Danemarca decât în zona euro.

· există riscul ca statele membre ale Uniunii Europene exterioare zonei euro, inclusiv Danemarca, să sa confrunte cu o influenţă redusă în domeniul politicii economice, în cazul introducerii monedei unice, chiar dacă Danemarca participă ca membru cu drepturi depline în alte domenii ale cooperării economice în cadrul Uniunii, altele decât Uniunea Monetară şi politica privind cursul de schimb.

Au fost formulate, de asemenea, şi consecinţe legislative ale neparticipării la zona euro:

- sunt necesare anumite schimbări ale legislaţiei daneze ocazionate de neintroducerea euro. Este nevoie de ajustări suplimentare în lumina evoluţiei statelor neparticipante la zona euro (de exemplu, raportată la situaţia Danemarcei este Suedia).

· conturile generale ale întreprinderilor să fie publicate în euro doar ca supliment la prezentarea lor în coroana daneză.

Un raport publicat în aprilie 2000 de Consiliul Economic Danez, privitor la efectele UEM, a prezentat un număr de concluzii importante.

Este vorba, în primul rând, de beneficii variate, sub forma reducerii costurilor de tranzacţionare, reducerii probabile a nivelului dobânzilor faţă de Germania, eliminarea fluctuaţiilor cursului de schimb faţă de valutele statelor membre ale UEM şi probabil efecte benefice din creşterea concurenţei din anumite sectoare. Cu toate acestea, beneficiile amintite nu sunt aşteptate să fie foarte importante pe termen lung pentru economia daneză. În relaţie cu politicile de stabilizare, este important de arătat că analizele empirice indică faptul că Danemarca se abate oarecum de la statele UEM în privinţa schimbărilor în PIB şi a altor indicatori economici. Viitoarea aderare a Danemarcei la UEM ar putea în sine nivela aceste diferenţe. Astfel, nu este imposibil să apară în viitor diferenţa între ciclul de afaceri al Danemarcei şi cel al altor state membre ale UEM. De aceea, opţiunea păstrării independenţei politicii monetare este apreciată ca fiind folositoare.

De asemenea, restricţiile privitoare la politica fiscală impuse prin Tratatul de la Maastricht sunt calificate în raportul respectiv ca fiind arbitrare. Cu toate acestea, ele nu par a limita opţiunile de stabilizare ale Danemarcei. Totuşi, datorită schimbărilor demografice, aceste restricţii ar putea cauza probleme în viitor câtorva state membre ale UEM şi, de aceea, sunt de aşteptat viitoare presiuni pentru schimbarea regulilor politicii fiscale în cadrul acestei uniuni.

Dacă este avantajos din punct de vedere pur economic ca Danemarca să adere la UEM, acest lucru depinde de balanţa pozitivă beneficii–costuri ale abandonării definitive a politicilor monetare şi a cursului de schimb. Valoarea independenţei politicii monetare depinde de caracterul acestei politici promovate în zona euro, care să fie corespunzătoare şi Danemarcei. În cazul în care aceasta nu este potrivită pentru Danemarca, atunci totul va depinde de voinţa politicienilor acestei ţări de a aplica alte instrumente de stabilizare. Faptul că Danemarca a fost capabilă să menţină un curs de schimb fix faţă de marca germană pentru mai mulţi ani indică faptul că nu este nevoie de o politică monetară independentă pentru a avea capacitatea de a reacţiona la diferenţele ciclului economic. De asemenea, posibilitatea ca Danemarca să fie afectată de şocuri asimetrice majore nu este foarte mare. 

Rezumând concluziile raportului menţionat, s-a concluzionat: costurile şi beneficiile economice aderării la UEM sunt mici şi nesigure. Totuşi, există alte aspecte, printre care şi cele de natură politică, ce pot avea un rol important în opţiunea Danemarcei, factori care nu sunt analizaţi în raport.

În cazul în care Danemarca decide să rămână în afara UEM, una din posibilităţi este continuarea politicii cursului de schimb fix faţă de euro, prin acordul ERM 2, fiind posibilă extinderea benzii de fluctuaţie. Politica privind cursul de schimb fix a câştigat credibilitate şi astăzi este bine incorporată în politica economică şi în formarea aşteptărilor. Acest lucru implică, totodată, continuarea politicii cursului de schimb fix în eventualitatea în care Danemarca decide să nu participe la EMU.

Presiuni speculative persistente asupra coroanei daneze pot obliga acest stat la abandonarea acordului cursului de schimb fix.

În situaţia în care este imposibilă sau nu este dorită continuarea aranjamentului cursului de schimb fix, poate apărea alternativa adoptării unei politici economice bazate pe ţintirea inflaţiei, precum procedează Marea Britanie şi Suedia. O asemenea politică monetară implică faptul că banca centrală trebuie să ţintească la creşterea preţurilor, în locul cursului de schimb. Un avantaj al ţintirii inflaţiei este acela că politica monetară este condusă pe baza consideraţiilor interne. Banca Naţională a Danemarcei nu ar trebui să urmeze în mod automat schimbările dobânzilor în zona euro, fără a ţine cont dacă ele sunt corespunzătoare în situaţia economică.

Un alt avantaj este acela că moneda va fi mai puţin vulnerabilă la atacurile speculative şi, în consecinţă, riscurile creşterii în mod temporar a dobânzilor, pentru a apăra moneda, sunt mai reduse. Printre dezavantaje se află şi cel al politicii monetare bazate pe ţintirea inflaţiei, care este mai puţin transparentă decât politica privind cursul de schimb. Acest lucru permite fluctuaţii mai mari ale cursului de schimb. Totuşi, dacă ţinta inflaţiei este aceeaşi în două domenii, iar politica economică este credibilă, cursul de schimb va evolua pe termen lung, iar pe termen scurt, fluctuaţiile cursului de schimb nu vor mai avea o mare importanţă pentru comerţul extern.

Un raport al Confederaţiei Sindicatelor din Danemarca, publicat la sfârşitul lunii aprilie 2000, avertizează asupra potenţialului pericol al respingerii sistemului euro asupra pieţei muncii: respingerea acestui sistem ar putea costa 35 000 locuri de muncă în Danemarca, datorită nivelului mai ridicat al dobânzilor, care vor deteriora investiţiile. Pierderile de locuri de muncă vor viza în special trei domenii: industria de construcţii, sectorul serviciilor şi cooperaţia. 

Delegaţia FMI în Danemarca a analizat, la rândul ei, poziţia coroanei daneze faţă de euro, în iunie 2000.

„Orientarea politicii monetare spre menţinerea cursului de schimb faţă de euro continuă să contribuie la stabilitatea economică şi la predictibilitatea politicilor sale. În acelaşi timp, fundamentele economice puternice ale Danemarcei–creşterea exporturilor, surplusul contului curent, o piaţă a muncii relativ funcţională, surplus bugetar şi o politică fiscală flexibilă privind–toate aceste lucruri sugerează că Danemarca se află într-o bună situaţie pentru a adopta euro.”

FMI apreciază că ar fi de dorit, cel puţin temporar, ca Banca Naţională a Danemarcei să continue evaluarea speculaţiilor faţă de coroană prin intervenţii pe pieţele străine ale cursului de schimb şi, dacă este necesar, să crească, pe termen scurt, dobânzile, la nivele superioare celor ale Băncii Central Europene.

 

4.2. Implicaţiile votului

 

Referendumul a reprezentat al doilea (în mod indirect, al treilea) vot acordat de electoratul danez asupra monedei unice. Un vot favorabil ar fi avut un efect revocator al neaderării Danemarcei la a treia etapă a UEM, în timp ce un vot negativ lasă în suspensie aranjamentul de la Edinburgh. Această decizie este anexată Tratatului de la Amsterdam, permiţând în acest fel Danemarcei să organizeze un referendum asupra participării la UEM la o dată ulterioară. Deşi nu au existat semnale că s-ar fi înregistrat consecinţe financiare importante, guvernul danez a avertizat că va fi forţat să aplice o politică fiscală restrictivă în cazul unui vot negativ. Ministerul de finanţe a evaluat, în septembrie 2000, costurile unui vot negativ în cazul referendumului la 5 miliarde de coroane daneze anual.

Consecinţele asupra economiei europene vor fi limitate, dat fiind faptul că Danemarca reprezintă o cotă relativ mică a economiei Uniunii Europene. Financial Time a comentat că, deşi Danemarca este bogată şi stabilă, în calitate de membru al EMU ea va adăuga puţin mai mult de 2% la PIB-ul euro-zonei.

Răspunsul instituţiilor financiare, precum Bundesbank şi FMI, a fost acela că rezultatele economice vor avea un impact pe termen scurt asupra euro.

Consecinţele politice pot fi însemnate. Votul negativ va avea consecinţe mai importante în exteriorul Danemarcei decât în interiorul său. În Financial Times (august 2000) s-a argumentat că un vot negativ ar întări presiunile lobby-urilor pro-euro în Marea Britanie şi în Suedia, ar submina încrederea în această monedă şi ar complica semnificativ negocierile pentru un nou tratat al Uniunii Europene. Ar putea influenţa, de asemenea, electoratul din Suedia şi Marea Britanie să voteze, la proiectatele referendumuri asupra UEM, împotriva euro.

În Suedia, ca şi în Danemarca, guvernul de orientare social-democrată este în favoarea adoptării euro, însă se înregistrează o orientare contrară în rândul opiniei publice.

Un membru independent al Parlamentului danez, adversar al euro, a sugerat, în Daily Telegraph, că efectul unui vot negativ al danezilor va fi resimţit dincolo de graniţele acestui stat, putând determina nefuncţionarea euro. În timp ce temerile privind colapsul euro, printr-un efect de domino, în alte state, potenţiale membre ale UEM, ar putea fi exagerate, există totuşi o posibilitate reală ca încrederea opiniei publice în moneda europeană să se diminueze, ca efect al votului negativ al danezilor.

Anumiţi bancheri au previzionat că efectul votului negativ va fi resimţit mult mai mult în statele candidate din Centrul şi Estul Europei. O Europă cu „două viteze” (anumiţi membri ai Uniunii Europene care să adere la UEM şi alţii care să rămână în afara acestei uniuni monetare) nu poate fi în avantajul statelor candidate.

Un membru al consiliului de administraţie al Bundesbank a sugerat faptul că implicaţiile nu vor fi resimţite în viitor în zona euro, cu statele nordice, bogate şi având o disciplină financiară, ci în economiile mai puţin stabile din Estul Europei. Acest lucru ar putea intensifica dezbaterile privind extinderea Uniunii Europene şi va putea afecta deciziile privind ritmul extinderii spre Est a Uniunii.

Votul cetăţenilor danezi ar putea accelera mişcările spre integrarea unui grup de state de bază, prin crearea unei Europe cu „două viteze”, sau ar putea conduce la o mai serioasă chestionare a direcţiei şi ritmului viitoarei integrări, putând conduce la o încetinire a acestui proces. Ca şi în cazul votului ocazionat de Tratatul de la Maastricht, au devenit evidente divergenţele de opinie între liderii politici şi populaţie.

 

5. STATELE CENTRAL ŞI EST EUROPENE

 

Aderarea statelor central şi est europene la Uniunea Europeană este strict condiţionată de îndeplinirea criteriilor de la Copenhaga (iunie 1993).

Îndeplinirea criteriilor de la Maastricht nu a fost niciodată menţionată printre condiţiile aderării la Uniunea Europeană. Cu toate acestea, aceste ultime condiţii apar implicit între precondiţiile aderării, dat fiind faptul că statele candidate trebuie să accepte scopurile Uniunii Monetare şi trebuie să aplice politici economice care să le permită adoptarea UEM pe termen lung.

În consecinţă, nici unul dintre statele candidate nu se simte obligat să îndeplinească criteriile de la Maastricht înainte de aderare sau o dată cu aceasta, deşi inflaţia scăzută, controlul datoriei publice şi stabilitatea cursului de schimb se află printre ţintele economice pe termen mediu şi lung. Adoptarea Uniunii Economice şi Monetare se va face ulterior aderării.

Chiar dacă adoptarea UEM nu face obiectul unei decizii pe termen scurt sau mediu, este importantă realizarea unei analize costuri–beneficii. Un cercetător polonez enumeră beneficiile adoptării Uniunii Economice şi Monetare pentru Polonia:

· convergenţă monetară şi perspectiva reducerii inflaţiei, ca urmare a adoptării Uniunii Economice şi Monetare, atât pentru viitorii membri ai acesteia din Vestul Europei, dar şi pentru Polonia;

· adoptarea oferă perspectiva dezvoltării economice a Poloniei pe termen lung, datorită integrării în piaţa de capital paneuropeană, prin cursul foarte stabil al euro;

· aderarea la Uniunea Economică şi Monetară va elimina nesiguranţele existente privind politica de schimb corespunzătoare şi stabilirea cursului de schimb;

· sistemul cursului de schimb, la fel de stabil precum cel al euro, va elimina instrumentul facil al îmbunătăţirii concurenţei în economie sub forma de-evaluării (scăderii evaluării);

· Uniunea Economică şi Monetară oferă economii ale costurilor tranzacţiilor.

Sunt enumerate atât la costuri, cât şi la beneficii, pierderea suveranităţii monetare şi consecinţele liberalizării fluxurilor de capital.

Este evident faptul că, ulterior aderării la Uniunea Economică şi Monetară, aplicarea politicii economice naţionale devine imposibilă în cele mai multe domenii cruciale, în orice stat devenit membru. Modificările cursului de schimb, pentru a contrabalansa creşterile deficitelor comerciale, precum şi politica monetară folosită pentru sprijinirea creşterii economice sau pentru scăderea şomajului nu vor mai fi posibile. Reducerea suveranităţii monetare reprezintă un fapt al participării statelor la UEM, însă se pune întrebarea dacă această participare reprezintă o pierdere sau un câştig.

Lista beneficiilor aderării la Uniunea Economică şi Monetară include faptul că o monedă poloneză puternică şi stabilă elimină situaţia creşterii concurenţei economice prin scăderea evaluării zlotului. Se avertizează, însă, asupra pericolelor derivate din renunţarea prea facilă la libertatea proiectării politicii economice. UEM, pe de o parte, împiedică guvernul de a comite erori de politică economică, dar, pe de altă parte, nu permite punerea în practică a măsurilor de politică economică aplicabile problemelor unui stat determinat.

Într-o abordare, scăderea evaluării monedei naţionale în raport cu alte monede reprezintă un instrument greşit de găsire a unei soluţii uşoare de ieşire din criza balanţei de plăţi, această soluţie neputând avea efecte durabile. Într-o altă abordare, de asemenea justificată, scăderea evaluării permite realizarea unui curs de schimb mai realist, prin corectarea relaţiei fragile dintre preţul intern, într-o anumită ţară, şi cele la nivel internaţional.

O dihotomie similară apare în situaţia fluxurilor de capital. Se accentuează importanţa liberalizării fluxurilor de capital pentru modernizarea Poloniei; este de aşteptat creşterea fluxului de capital către statul care a aderat la UEM. Cu toate acestea, persistă pericolul liberalizării timpurii a fluxurilor de capital care, în anumite situaţii nefericite, poate genera destabilizarea ieşirilor de capital pentru capitalul investit anterior.

Problema crucială este aceea de a decide dacă costurile şi beneficiile privitoare la diferite aspecte ale adoptării UEM sunt mai mari în funcţie de orizontul de timp. Presupunerea implicată în discuţiile privind costurile şi beneficiile faţă de UEM este aceea că, pe măsură ce orizontul de timp este mai îndepărtat, statele candidate central şi este europene vor fi mult mai pregătite pentru aderarea la această uniune. În cazul în care tranziţia nu va fi încheiată, riscurile privitoare la participarea la UEM şi pierderea suveranităţii monetare (pe cale de consecinţă) vor fi mult mai ridicate, iar costurile vor depăşi beneficiile.

S-a confirmat, de exemplu, că sistemul bancar al Cehiei este departe de a fi unul matur, datorită problemelor nerezolvate privitoare la drepturile de proprietate, lipsei concurenţei, problema datoriilor şi pieţelor financiare nedezvoltate. Iar această problemă este una generală în statele central şi est europene candidate la UE.

Pierderea libertăţii de decizie în domeniul politicii economice poloneze poate dăuna rezultatelor obţinute în transformarea şi stabilizarea economiei. Fixarea cursului de schimb al zlotului faţă de euro (prin UEM) poate conduce la colapsul brusc al producţiei prin deficitele comercial şi, respectiv, al balanţei de plăţi, care generează şomajul.

În Polonia, guvernul şi cercetătorii caută soluţia rezolvării dilemei unei adaptări graduale a Uniunii Economice şi Monetare. La începutul anului 1997, guvernul Poloniei a prezentat un memorandum intitulat „Euro 2006”. Acest document prezintă paşii de ajustare a sistemului cursului de schimb polonez la ERM2 în 3 timpi:

· măsura I: schimbare graduală a coşului valutar, de la sistemul actual al cursului de schimb al zlotului faţă de coşul valutar din 5 valute majore ale UEM;

· măsura II: stabilizarea graduală a cursului de schimb al zlotului prin reducerea marginilor lunare de evaluare a acestei monede;

· măsura III: reducerea graduală a marginii permise a fluctuaţiilor monedei interne de la 7% la 2,25%.,

Documentul „Euro 2006” confirmă intenţia guvernului de a adopta măsurile necesare pentru îndeplinirea criteriilor de la Maastricht până în 2006—2008. Decizia privitoare la modalităţile concrete a fost lăsată pentru viitor, pentru a fi luată în lumina experienţei acumulate în diferitele stadii de pregătire.

A fost formulată recomandarea ca guvernul polonez să adopte o abordare prudentă faţă de Uniunea Economică şi Monetară: Polonia ar trebui să nu îşi asume prematur obligaţii prea riguroase. Adoptarea ERM2 este utilă Poloniei, dat fiind faptul că aceasta îi poate permite o anumită libertate de acţiune în politica economică şi în cadrul politicii cursului de schimb. Mai mult, calitatea de membru al ERM2 ar servi drept ancoră pentru politica economică a Poloniei, pentru conservarea stabilităţii acestui curs. Acest tip de presiune externă este cel mai important lucru, prin faptul că Polonia nu mai are nevoie de sprijinul financiar din partea FMI şi se află într-o lipsă se supraveghere riguroasă din partea acestei organizaţii. De aceea, există tentaţia abandonării unei politici economice stabile. Dobândirea statutului de membru al ERM2 va creşte credibilitatea politicii economice poloneze.

Un alt punct de vedere exprimat a fost acela prudent. Guvernul Poloniei a fost avertizat asupra pericolului aderării timpurii la ERM2. Obligaţia eliminării tuturor limitărilor în privinţa fluxurilor de capital rezultă în mod evident din acquis-ul comunitar. Efectele pozitive ale liberalizării circulaţiei capitalurilor, din punct de vedere al alocării resurselor şi disciplinei politicii economice, sunt cunoscute. Cu toate acestea, o liberalizare totală, dar prematură a fluxurilor de capital poate genera riscuri, o dată ce ea poate destabiliza ieşirile de capital. Doar ulterior unei perioade de liberalizare totală a fluxurilor de capital va fi posibil ca Polonia să fie capabilă de a funcţiona în condiţiile reducerii libertăţii de folosire a cursului de schimb ca instrument al politicii economice. Mai mult, doar asigurându-se convertibilitatea deplină a zlotului (ca urmare a eliminării limitărilor de schimb actuale) va fi posibilă punerea cursului de schimb al acestei monede în relaţie cu monedele străine.

Privitor la decizia de adoptare a ERM2, problema stabilirii unui nivel optim al cursului oficial al zlotului este de importanţă vitală. Acest curs de schimb poate reprezenta un punct de sprijin pentru piaţa valutară. Cu cât zlotul polonez este fixat prin ERM2, cu atât mai mare este riscul unui nivel al cursului de schimb inadecvat. O decizie adoptată prea devreme în acest domeniu poate conduce la stabilirea unui curs care să nu reflecte corespunzător realitatea economică. Acest rezultat poate avea un impact negativ asupra competitivităţii produselor poloneze pe piaţa internaţională. Un curs de schimb oficial conceput greşit poate conduce, de asemenea, la fluxuri speculative de capital. În acelaşi timp, ajustările frecvente ale cursului central de schimb ar fi dificile, o dată ce ele vor pune în dificultate credibilitatea sistemului.

Un cercetător maghiar a încercat să arate care dintre statele candidate vor fi avantajate să adopte UEM. În primul rând, aderarea la această uniune implică beneficii în principal pentru statele mici în care politica referitoare la cursul de schimb este extrem de limitată, datorită faptului că deprecierea afectează în principal, nivelul preţurilor interne, iar nu şi producţia. În al doilea rând, cu cât răspunsul preţurilor şi al salariilor la schimbările condiţiilor este mai puţin rigid, cu atât beneficiile adoptării UEM de către un stat sunt mai mari. În al treilea rând, cu cât este mai dificil pentru un guvern de a stăpâni inflaţia prin politica proprie, cu atât vor fi mai mari câştigurile rezultate din importul de stabilitate şi credibilitate prin uniunea monetară.

Pornind de la aceste considerente, Ungaria este o ţară tipică în privinţa beneficiilor rezultate din aderarea la UEM.

Ţinând cont doar de balanţa costuri–beneficii ale aderării la UEM, Ungaria ar trebui să adere la aceasta cât mai curând posibil.

Pentru Ungaria, costurile reale sunt legate nu atât de aderarea la UEM, cât, mai curând, de îndeplinirea criteriilor de la Maastricht. Ungaria trebuie să rămână pe drumul creşterii economice durabile, menţinând stabilitatea atinsă până în prezent, diminuând inflaţia şi crescând concurenţa sectorului afacerilor. Dacă se acordă prioritate îndeplinirii timpurii a criteriilor de la Maastricht, aceste ţine nu vor fi atinse. Stabilitatea unui curs fix de schimb poate fi îndeplinită doar dacă inflaţia scade la 2-3%. În acest stat, politica privind cursul de schimb nu poate constitui principalul instrument anti-inflaţionist, o dată ce considerentele legate de balanţa de plăţi trebuie să fie prioritare. Inflaţia nu poate scădea rapid fără a fi periclitată creşterea economică şi stabilitatea politicilor economice. Acest lucru este valabil şi pentru politica fiscală. Aderarea la Uniunea Europeană este susţinută mai bine printr-o creştere durabilă şi prin creşterea productivităţii, decât prin intrarea în concursul pentru îndeplinirea criteriilor de la Maastricht.

S-a propus ca Ungaria să adere la ERM2. Acest lucru ar asigura o politică a cursului de schimb mai flexibilă decât în prezent, o dată ce fluctuaţia parităţii poate fi atunci de +/- 15%, în comparaţie cu +/- 8,25% prin sistemul actual.

În prezent, participarea la ERM2 nu se poate face decât de către un stat care este simultan şi membru al Uniunii Europene. Uniunea ar trebui să revizuiască decizia respectivă şi să permită statului candidat să adopte ERM2, ceea ce va face posibilă intervenţia autorităţilor monetare europene, în cazul unor atacuri speculative împotriva monedei statului respectiv. Este, de asemenea, posibilă legătura între sistemul euro al statelor candidate şi calitatea de membru neoficial al ERM2. Problema de bază a acestei soluţii este aceea că riscul speculativ ar fi mult mai ridicat, o dată ce va lipsi garantarea pentru intervenţia în situaţia de criză a autorităţilor monetare europene.

În Slovenia, consideraţiile adoptării UEM sau ERM2 au o particularitate, dat fiind faptul că prezentul regim al cursului de schimb este contrar cerinţelor cursului de schimb fix al sistemului monetar european. S-a accentuat faptul că, în aceste condiţii (inflaţie ridicată şi rezerve internaţionale scăzute), singura alternativă pentru Slovenia o reprezintă un sistem fluctuant al cursului de schimb.

În această ţară, percepţia costurilor privitoare la adoptarea UEM este similară celei din Polonia, Cehia şi Ungaria. Ea va trebui să renunţe la suveranitatea sa monetară, iar politica monetară va fi condusă de către o singură Bancă Centrală Europeană; Slovenia va avea, prin urmare, doar o influenţă simbolică asupra acestei politici.

Pierderea cursului de schimb ca un instrument al ajustării balanţei proprii de plăţi va face ca Slovenia să fie mai vulnerabilă la şocurile asimetrice, iar procesul ajustării balanţei de plăţi va fi mult mai puţin flexibil şi mult mai costisitor. Această ajustare se va face fie prin finanţarea de la UEM (din buget sau din surse private), fie prin mecanisme alternative, cum ar fi flexibilitatea salariilor reale sau al migraţiei salariaţilor. Dacă aceste mecanisme alternative de ajustare nu vor funcţiona efectiv, răspunsul la un şoc asimetric se va resimţi în scăderea PIB şi/sau în creşterea şomajului; această situaţia poate fi privită drept un cost principal şi ultim al aderării Sloveniei la Uniunea Europeană.

Cele mai importante avantaje ale participării Sloveniei la UEM sunt: stabilitatea cursului de schimb (o mai mare siguranţă şi costuri mai reduse), un comerţ mai intens cu Uniunea Europeană, costuri mai reduse ale comerţului şi o sporire a exporturilor slovene.

Prin rapoartele Comisiei Europene asupra Poloniei, Ungariei sau Cehiei nu au fost realizate evaluări ale costurilor şi beneficiilor adoptării Uniunii Economice şi Monetare. În raportul privind Slovenia au fost prezentate două proiecte, unul care implică Slovenia şi celălalt care se referă la Slovenia şi la alte state candidate, central şi est europene.

Analiza acestor proiecte a pornit de la teoria zonelor optime de schimb, discutând condiţiile pe care statele trebuie să le îndeplinească dacă doresc să obţină beneficii prin aderarea la o uniune monetară.

În cazul în care statele diferă prin termenii structurii economice, ele se pot confrunta cu „şocuri asimetrice”. În absenţa instrumentelor cursului de schimb, statele vor avea nevoie de o mai mare flexibilitate a pieţelor forţelor de muncă pentru ajustarea acestor şocuri asimetrice şi pentru a preveni şomajul structural.

În prezent, statele candidate nu sunt încă parte a zonelor optime de schimb, în primul rând datorită faptului că gradul de convergenţă este încă foarte scăzut, iar cel al integrării comerciale prea redus.

Teoria zonelor optime de schimb a identificat trei categorii de factori importanţi pentru determinarea statului central şi est european care poate beneficia de pe urma uniunii monetare:

a. gradul integrării comerciale a statelor central şi est europene cu Uniunea Europeană este destinat dezvoltării ulterioare;

b. dimensiunea şi frecvenţa şocurilor asimetrice cu care statele candidate se vor confrunta;

c. gradul flexibilităţii forţei de muncă în aceste state.

Este important de menţionat faptul că a fost vizată, indirect, poziţia actuală a statelor candidate în raport cu zona cursului de schimb optim.

Structura comerţului între Slovenia şi Uniune Europeană foloseşte valorile coeficienţilor de corelare. Ipoteza centrală este aceea că statele având structuri comerciale similare sunt candidaţi privilegiaţi pentru integrare, ceea ce implică, eventual, UEM.

Problema care se pune este aceea a identificării asemănărilor sau diferenţelor structurii comerciale: indexul exporturilor nete (totale) şi indexul exporturilor specializate.

Gradul mai mare de integrare conduce la costuri comerciale mai reduse. Astfel, statele cu un comerţ mai intens cu Uniunea Europeană pot beneficia mai mult. Pentru o evaluare mai exactă a costurilor integrării comerciale, s-a folosit diferenţa structurii comerciale cu rata structurii comerciale a Uniunii Europene. Rata este de 100 (reprezentând coeficientul corelaţiei exporturilor), ţinând cont de nivelul exporturilor către Uniunea Europeană şi de PIB.

Integrarea economică mai ridicată necesită o structură comercială mai mult sau mai puţin similară celei a Uniunii Europene, datorită faptului că şocurile asimetrice pot afecta statele membre prin structurile lor comerciale diferite. Cu cât diferenţele sunt mai mari, cu atât mai ridicate vor fi costurile ajustării.

Statele având o structură comercială similară celei a Uniunii Europene (91%) sunt Germania, Franţa, Belgia şi Luxemburg, Marea Britanie şi Spania cu coeficienţi bilaterali sub 60%.

Dintre statele candidate central şi est europene, Slovenia are cel mai ridicat grad de integrare comercială cu Uniunea Europeană. Structura comercială a acestui stat arată că el este chiar mai puternic corelat cu Italia şi Portugalia.

Cele mai mari beneficii şi cele mai scăzute costuri sunt desinate Sloveniei, Cehiei şi Slovaciei. Aceste costuri sunt chiar mai scăzute decât cele ale Olandei, Danemarcei, Olandei şi Portugaliei. În termenii structurii balanţei comerciale, ele sunt principalele candidate dinte statele central şi est europene pentru o integrare şi mai strânsă cu Uniunea Europeană.

Balanţa între beneficii şi costuri, care trebuie interpretată prin referinţă la alte state, indică faptul că beneficiile relative pentru Germania, în cazul unei integrări mai strânse, vor fi de aproape 14 ori mai mari decât costurile relative pentru ajustare. Pentru Slovenia şi fosta Cehoslovacie, beneficiile relative sunt, de asemenea, mai ridicate decât costurile relative pentru ajustare.

În cazul Sloveniei au fost comparate rezultatele a două abordări cantitative.

Prima abordare vizează măsurarea indicatorilor economici divergenţi, corelaţia între nivelurile creşterii producţiei în acest stat.

Cealaltă abordare a cuantificat costurile ca diferenţă a structurii comerţului cu nivelul similar în Uniunea Europeană; coeficientul de corelare a exportului cu nivelul în Uniune (100), în funcţie de rata exporturilor către Uniunea Europeană şi PIB. Pentru cuantificarea gradului de integrare economică, s-a propus criteriul folosit şi pentru explicarea beneficiilor integrării mai strânse. Prin balanţa costuri–beneficii se încearcă estimarea poziţiei relative a unui stat, în special prin folosirea datelor privitoare la comerţ.

A fost formulat avertismentul că, în ciuda aplicării balanţei costuri-beneficii interpretată doar ca o măsură a poziţiei relative a unui stat în cadrul unui grup de state, mai este folosită balanţa respectivă şi drept o valoare absolută a câştigurilor nete ale UEM.

A fost determinat de către unii specialişti următorul fapt: în cazul în care balanţa este pozitivă (beneficiile depăşesc costurile), atunci statul respectiv se află deja în zona cursului de schimb optim. Totuşi, acest criteriu nu este absolut corect, o dată ce nici unul dintre statele CEFTA nu îndeplineşte, în prezent, cerinţele Uniunii Economice şi Monetare formulate prin criteriile de convergenţă de la Maastricht.

Unii autori şi-au centrat analiza pe 2 din cei 3 factori identificaţi în teoria zonelor optime ale cursului de schimb. Aceşti 2 factori au relevanţă în cazul în care un stat ar beneficia prin uniunea monetară. În cazul dimensiunilor şi frecvenţei şocurilor asimetrice, au fost folosite diferite structuri de comerţ pentru un an determinat, presupunând implicit faptul că aceşti doi factori reprezintă şi diferenţele structurii economice şi industriale.

După cum spuneam, Slovenia pare să fie statul cel mai aproape de zona optimă a cursului de schimb (şi implicit a integrării comerciale cu Uniunea Europeană) dintre toate statele candidate.

 

6. CONCLUZII

 

Teoria sugerează faptul că statele cu economii mici şi deschise, cu pieţe flexibile ale forţei de muncă şi cu structuri ale producţiei şi ale comerţului similare Uniunii Europene reprezintă candidaţi excelenţi pentru aderarea la uniunea monetară. În ultimii ani, exporturile către Uniunea Europeană din Cehia, Slovenia, Ungaria şi Polonia au crescut rapid. Extinderea comerţului este legată de creşterea asemănării structurii exporturilor între aceste state şi între ele şi Uniunea Europeană. Bazându-se doar pe aceste cerinţe, câştigurile pentru cele 4 state candidate menţionate anterior ar trebui să fie considerabile, în cazul adoptării Uniunii Economice şi Monetare.

Există însă şi probleme ridicate de adoptarea UEM. Teama de pierdere a suveranităţii asupra politicii economice nu are nimic de-a face cu un fel de „naţionalism” economic. Este evident că pe termen lung, statele au intenţia adoptării UEM; astfel, pierderea suveranităţii politicii economice este doar o problemă de timp. Principala îngrijorare este aceea a temporizării corespunzătoare a paşilor care trebuie făcuţi până la aderarea la această uniune, pe durata mai multor ani. Este, de asemenea, evident faptul că fiecare pas important pe drumul spre UEM este irevocabil şi că revizuirea implică costuri aproape prohibitive. În consecinţă, deciziile cu privire la convergenţa spre UEM trebuie adoptate foarte atent. Percepţia generală este aceea că procesul tranziţiei nu a fost încheiat până în prezent.

Schimbările rapide în structura producţiei, în relaţiile proprietăţii şi nivelul relativ ridicat al inflaţiei nu permit renunţarea la politica independentă a cursului de schimb, chiar dacă acest lucru implică potenţiala folosire greşită a acestei posibilităţi.

Este o lecţie importantă învăţată din episoadele relaţiilor între FMI şi unele state în tranziţie, care fundamentează teoretic faptul că prescripţiile externe de succes nu reprezintă întotdeauna soluţiile optime pentru problemele critice cu care s-a confruntat un stat în tranziţie. Acest lucru a confirmat atitudinea rezervată faţă de o renunţare prematură la politica economică naţională.

Anumite aspecte ale UEM reprezintă în mod clar ţinta pentru statele respective. Chiar dacă nivelurile cursului de schimb vor fi fluctuante într-o bandă largă prin ERM2, faţă de cele existente în Polonia sau Ungaria, sentimentul lipsei cunoştinţelor asupra nivelului cursului de schimb potrivit al monedei naţionale va persista mai mulţi ani, exact până la adoptarea UEM. În ciuda startului reuşit de la 1 ianuarie 1999, entuziasmul aderării la ERM2 este limitat.

În cele din urmă, UEM însăşi va trebui să demonstreze că statele participante mai puţin dezvoltate nu sunt expuse şocurilor asimetrice în calitate de membrii ai acestei uniuni, sau că în situaţia în care aceste şocuri se vor produce, statele membre şi Banca Centrală Europeană le vor face faţă cu succes.

